# **DECIZIA ETAPEI DE ÎNCADRARE**

## Nr. din .08.2018

Ca urmare a solicitării de emitere a acordului de mediu adresate de **Administraţia Bazinală de Apă „SIRET” Bacău**, cu sediul în mun. Bacău, str. Cuza Vodă, nr. 1, judeţul Bacău, înregistrată la APM Suceava cu nr. 1990/09.03.2015, în baza:

**Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;

**Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Suceava decide, ca urmare a consultărilor desfăşurate în cadrul şedinţei Comisiei de Analiză Tehnică din data de 20.08.2018, că proiectul **Regularizare şi apărare de maluri râu Moldova la Drăguşeni, judeţul Suceava** propus a fi amplasat în comunele Drăguşeni şi Forăşti în *situl NATURA 2000 ROSCI 0363-Râul Moldova între Oniceni şi Miteşti* nu se supune evaluării impactului asupra mediului şi nu se supune evaluării adecvate.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) proiectul se încadrează în prevederile Hotărârii Guvernului nr. 445/2009, anexa nr. 2, pct. 10, lit. f;

b) Lucrările propuse constau în:

- Scopul investiţiei: protejarea zonei afectate de fenomenul de eroziune, precum şi reducerea riscului de inundaţii prin realizarea lucrărilor de amenajare a albiei râului Moldova în zona comunelor Drăguşeni şi Forăşti.

- Lucrările prevăzute

- realizarea unui dig de apărare situat pe malul stâng al râului Moldova care va avea o lungime de 2275 m şi va fi realizat din material prelevat din albie;

- digul va avea o lăţime la coronament de 4,00 m, panta taluzului interior de 1: 2,5, a celui exterior de 1 : 2 şi o înălţime medie de 2,20 m, cota coronamentului situându-se cu 20 cm mai sus faţă de nivelul apei în condiţiile debitului maxim cu probabilitatea de depăşie de 1%;

- digul de apărare va fi protejat cu pereu zidit din piatră brută în grosime de 30 cm, întors pe coronament pe o lungime de 50 cm. Pereul se reazemă pe o grindă din beton cu secţiunea de 50 x 60 cm. Grinda de beton este amplasată pe un prism din anrocamente din piatră brută aşezat pe o saltea de fascine de 45 cm grosime, sub care se pune geotextil filtrant. Prismul va avea înălţimea de 1,20 m, lăţimea la coronament de 2,00 m şi panta taluzelor de 1 : 2 ;

- în vederea evacuării apei din spatele digului s-a prevăzut o subtraversarecu două fire Dn 800 mm pentru canalul de desecare şi o subtraversare cu un fir Dn 800 mm pe zona cu cea mai redusă cotă a malului. Subtraversările sunt prevăzute cu stavile plane la capătul amonte şi clapete de reţinere pe capătul aval.

II. Motivele care au stat la baza luării deciziei etapei de încadrare în procedura de evaluare adecvată sunt următoarele:

a). Proiectul face obiectul prevederilor O.M. nr. 19/2010 privind evaluarea adecvată a efectelor potenţiale a investiţiei asupra ariilor naturale protejate de interes comunitar, întrucât proiectul propus intră intra sub incidenţa art. 28 din Ordonanţa de urgenţă a Guvernului [nr. 57/2007](http://www.legestart.ro/Ordonanta-de-urgenta-57-2007-regimul-ariilor-naturale-protejate-conservarea-habitatelor-naturale-florei-faunei-salbatice-(MjU0NTQ5).htm) privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, amplasamentul acestuia fiind situat în **situl NATURA 2000 ROSCI 0363-Râul Moldova între Oniceni şi Miteşti.**

b). Obiectivul investiţiei este propus a fi implementat în zonă geografică sensibilă, amplasamentul acestuia fiind situat **in interiorul**  **sitului NATURA 2000 ROSCI 0363-Râul Moldova între Oniceni şi Miteşti.**

c) În Memoriul de prezentare depus de către titularul proiectului sunt cuprinse cele patru aspecte menţionate în Ordinul nr. 19/2010 pentru aprobarea *Ghidului metodologic privind evaluarea decvată a efectelor potenţiale ale planurilor sau proiectelor asupra ariilor naturale protejate de interes comunitar*, la Etapa de încadrare: descrierea succintă a proiectului şi amplasarea acestuia în raport cu aria naturală protejată ROSCI 0363-Râul Moldova între Oniceni şi Miteşti, prezenţa/efectivele speciilor de interes comunitar în zona proiectului, estimare impact potenţial asupra speciilor de interes conservative.

Pentru aria de protecţie ROSCI 0363- Râul Moldova între Oniceni şi Miteşti există Plan de management aprobat prin Ordin de ministru( OMMA nr. Nr. 1640/2016 ).

În memoriu sunt prezentate date despre impactul potenţial şi măsurile care se impun pentru menţinerea unei stări de conservare favorabile pentru speciile de importanţă comunitară, care concordă cu măsurile de management.

Urmare a celor de mai sus, în vederea emiterii Avizului NATURA 2000, titularul are obligaţia de a completa documentaţia cu avizul Agenţiei Naţionale de Arii Naturale Protejate Bucureşti .

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV,**

**Gheorghe Aldea**

**Şef Serviciu Avize, Acorduri, Autorizaţii, Întocmit,**

**Ing. Constantin Burciu Ing. Doru Cojocaru**